1.Uvod

1.1.Ozadje

Uredba (ES) št. 1185/2009 (v nadaljnjem besedilu: Uredba) vzpostavlja skupni okvir za evropske statistične podatke o pesticidih. Zajema statistične podatke o trženju pesticidov (v nadaljnjem besedilu: statistični podatki o prodaji pesticidov) in statistične podatke o rabi pesticidov v kmetijstvu. V skladu s členom 7 Uredbe mora Komisija vsakih pet let Evropskemu parlamentu in Svetu predložiti poročilo o izvajanju Uredbe. V tem poročilu se ocenijo zlasti kakovost posredovanih podatkov, metode zbiranja podatkov ter povezana obremenitev podjetij, kmetijskih gospodarstev in nacionalnih uprav. Prouči se tudi uporabnost teh statističnih podatkov pri uporabi strategije o trajnostni rabi pesticidov in zlasti pri doseganju ciljev iz člena 1 Uredbe. Poročilo vsebuje predloge za nadaljnje izboljšanje kakovosti podatkov in metod zbiranja podatkov, da bi se izboljšala zajetje in primerljivost podatkov ter zmanjšala obremenitev podjetij, kmetijskih gospodarstev in nacionalnih uprav.

Evropski statistični podatki o pesticidih se uporabljajo zlasti za namene iz členov 4 in 15 Direktive 2009/128/ES. Uredba je poleg tega tesno povezana z Uredbo (ES) št. 1107/2009, zlasti s členom 67, v katerem so določene obveznosti glede poročanja in vodenja evidence v zvezi z dajanjem pesticidov v promet in njihovo uporabo.

To je drugo poročilo o izvajanju Uredbe, nanaša pa se na prodajo pesticidov in njihovo rabo v kmetijstvu v referenčnem obdobju 2015–2019. Prvo poročilo je bilo sprejeto leta 2017 ter je zajemalo prodajo pesticidov v referenčnem obdobju 2011–2014 in rabo pesticidov v kmetijstvu v referenčnem obdobju 2010–2014.

1.2.Spremembe na ravni EU od zadnjega poročila

Maja 2019 je bila sprejeta Direktiva Komisije (EU) 2019/782 , v kateri so bili določeni usklajeni kazalniki tveganja, da bi se ocenili trendi v zvezi s tveganji pri uporabi pesticidov. V navedeni direktivi so določeni usklajeni kazalniki tveganja iz člena 15(1) Direktive 2009/128/ES. Usklajeni kazalnik tveganja 1 (HRI 1), s katerim se merita raba in tveganje pesticidov, izračuna Eurostat z uporabo statističnih podatkov o prodaji pesticidov, zbranih v skladu z Uredbo, ter na podlagi razvrstitve v skupine in utežnih faktorjev nevarnosti iz navedene direktive Komisije.

Maja 2020 je Komisija sprejela strategijo „od vil do vilic“ za pravičen, zdrav in okolju prijazen prehranski sistem. Namen te strategije je pospešiti prehod na trajnosten prehranski sistem. Vključuje cilj zmanjšanja splošne uporabe kemičnih pesticidov in njihovega tveganja za 50 % ter zmanjšanja uporabe nevarnejših pesticidov za 50 % do leta 2030. V akcijskem načrtu za izvajanje strategije je Komisija predlagala revizijo Uredbe, da bi se odpravile podatkovne vrzeli in okrepilo z dokazi podprto oblikovanje politik.

Februarja 2020 je Računsko sodišče objavilo poročilo o trajnostni rabi fitofarmacevtskih sredstev, v katerem je bilo ocenjeno, ali so ukrepi Komisije in držav članic privedli do zmanjšanja tveganj, povezanih z rabo fitofarmacevtskih sredstev, ter ali ustrezna zakonodaja zagotavlja učinkovite spodbude za zmanjšanje odvisnosti od fitofarmacevtskih sredstev. Poročilo vključuje več priporočil Komisiji glede statističnih podatkov o pesticidih:

·izboljšanje dostopa do statističnih podatkov o fitofarmacevtskih sredstvih;

·odprava zahtev v zvezi z restriktivnim združevanjem statističnih podatkov o fitofarmacevtskih sredstvih (člen 3(4) Uredbe), da se omogoči objava koristnejših statističnih podatkov (npr. fitofarmacevtska sredstva z majhnim tveganjem in aktivne snovi s posebnimi značilnostmi);

·pojasnitev, izboljšanje in uskladitev zahtev za statistične podatke EU o rabi fitofarmacevtskih sredstev v kmetijstvu (Priloga II k Uredbi), da bodo dostopnejši, bolj primerljivi in koristnejši (časovni okvir: leto 2023).

Pravni instrument, ki je bil izbran za obravnavo potrebnih izboljšav, je zakonodajni predlog uredbe o statistiki kmetijskih vložkov in proizvodnje, ki ga je Komisija sprejela 2. februarja 2021. Navedeni predlog zajema kmetijske statistične podatke o rastlinah, živalih, cenah kmetijskih proizvodov, hranilnih snoveh in ekološki pridelavi, pa tudi o prodaji in rabi fitofarmacevtskih sredstev v kmetijstvu. Ko bo začel veljati, bo razveljavil Uredbo.

2.Zajetje in vsebina

V skladu s členom 2, točka (a), uredbe pesticidi pomenijo „fitofarmacevtsko sredstvo“, kot je opredeljeno v členu 2(1) Uredbe (ES) št. 1107/2009, ali biocidni pripravek, ki se uporablja kot fitofarmacevtsko sredstvo, kot je opredeljen v členu 2(1) Direktive 98/8/ES. Razvrščeni so v naslednje kategorije:

·fungicidi in baktericidi;

·herbicidi, snovi za uničevanje steblovine in mahu;

·insekticidi in akaricidi;

·moluskicidi;